
РЕПУБЛИКА БЪЛГАРИЯ


Министерство на околната среда и водите

Регионална инспекция по околната среда и водите - Монтана

Д О К Л А Д
за извършена комплексна проверка на основание Заповед № РД-258/12.10.2015 г. на Директора на РИОСВ – Монтана на обект: Предприятие за бутилиране на минерална вода „Ком” в с. Бързия,   общ. Берковица, оператор „ Минерална вода - Ком” ЕАД , гр. София 
Извършената на 29.10.2015 г. комплексна проверка от експерти на РИОСВ –Монтана е с цел установяване съответствието на дейността на обекта с нормативните изисквания по опазване на околната среда и съгласно утвърдения за 2015 г. План за контролна дейност. 

Основна дейност на дружеството – бутилиране на минерална вода „Ком”.

Оператор на площадката е „Минерална вода –Ком”ЕАД, която е правоприемник на „Етап Адресс“ АД, гр. София, съгласно представените при проверката Удостоверение за актуално състояние и План за преобразуване.
Водоснабдяване на обекта с вода за питейно – битови нужди е на база сключен с „ВиК – Берковица“ ЕООД, гр. Берковица договор. От дейността на предприятието се формира смесен поток дъждовни и пречистени в ЛПСОВ битово-фекални и производствени отпадъчни (измиване на галони) води, които се заустват гравитачно в р. Бързия, за което на фирма „Етап Адресс“ АД,    гр. София  е било издадено от БДДР – Плевен разрешително за заустване. При проверката се констатира, че дружеството „Минерална вода – Ком“ ЕАД, като правоприемник на „Етап Адресс”АД, е в процедура по издаване на разрешително за ползване на повърхностен воден обект за заустване на отпадъчни води от обект в експлоатация, като е представено заявление до  БДДР – Плевен за издаване на разрешително за заустване.

За технологични нужди и обезпечаване на микроклимата в производствените помещения се използват три броя чилъри и климатична система - инсталации, подлежащи на задължителен контрол по отношение съдържащите се в тях флуорирани парникови газове. Проверки за херметичност и сервиз на инсталациите ще се извършва от „Р+Т сервиз” ЕООД, гр. Вършец, съгласно сключен договор за абонаментна поддръжка от 01.09.2015 г. За недопускане на наднормен шум в околната среда, трите броя компресори „KAISER”, използвани за технологични нужди, са разположени в звукоизолирано компресорно отделение. 
На територията на площадката се извършва само дейност по предварително съхраняване на отпадъци на мястото на образуване до предаването им на фирми за последващо третиране, за която не се изисква дружеството да притежава разрешително и регистрационен документ, издадени по реда на действащия ЗУО. Обособени са складове за разделно съхраняване на производствените отпадъци, които са с трайна настилка и обозначени със съответните кодове на отпадъци. Производствените опасни отпадъци от дефектирали луминисцентни лампи се съхраняват в обозначен метален варел с капак, поставен в склад с ограничен достъп, в който има и сяра. В заверена от РИОСВ – Монтана отчетна книга за отпадъци се води отчетност на количествата генерирани и предадени отпадъци, съгласно изискванията на отменената Наредба №9/2004 г. за реда и образците, по които се предаставя информация за дейности с отпадъците. Дадени за указания за новия ред на водене на отчетност по реда на влязлата в сила Наредба №1/2014 г. за реда и образците, по които се предоставя информация за дейностите по отпадъците. Отпадъците са предавани за последващо третирате на фирми, притежаващи разрешения по чл. 35 от Закона за управление на отпадъците за дейности с отпадъци въз основа на сключени писмени договори, представени по време на проверката.
Като лице пускащо на вътрешния пазар продукти (бутилирана минерална вода), след употребата на които се образуват масово разпространени отпадъци, дружеството изпълнява задълженията си по чл. 14, ал. 2 , т. 2 от ЗУО като участва в колективна система, съгласно сключен договор с организация по оползотворяване „Екобулпак”АД и представено актуално удостоверение. Дружеството е освободено от заплащане на продуктови такси на ПУДООС за 2014г., съгласно заповед на министъра на ОСВ. По време на проверката са представени копия на актуални счетоводни документи и отчетна документация за периода от 01.01.2014 г. до 30.09.2015г.,  изготвени съгласно изискванията на Наредбата за определяне на реда и размера за заплащане на продуктови такси за продукти, след употребата на които се образуват масово разпространени отпадъци приета с ПМС №120/30.05.2008 г.
Дадени са предписания за представяне в РИОСВ-Монтана за заверка на отчетна книга за отпадъците, заведена по образец съгласно приложение №1 от Наредба №1/2014 г. за реда и образците, по които се предоставя информация за дейностите по отпадъците, както и реда за водене на публични регистри и на информация за вида и количеството на хладоагентите (флуорираните парникови газове) в чилърите и климатичната система.

